Musaka kutanga echi chihande mu %%?
Online Bible | NEW WORLD TRANSLATION OF THE HOLY SCRIPTURES (2013 REVISION)
Musaka kutanga echi chihande mu %%?
-
Kumeneka (1, 2)
-
Kusakwilila Kalunga halufwelelo lwavaka-Kolose (3-8)
-
Kuvalombelako vakule kushipilitu (9-12)
-
Mulimo waulemu azata Kulishitu (13-23)
-
Vyuma vize Paulu akilikichilile chikungulwilo (24-29)
1 Ami Paulu, kaposetolo kaKulishitu Yesu nge mwaya muchima waKalunga, nguli hamwe nandumbwetu Chimoteu,+
2 kaha nguli nakusonekela enu vaka-kujila navandumbwetu vakushishika valikata naKulishitu muKolose:
Likoji lyalinene nakuunda vyakuli Kalunga Setu vipwenga nayenu.
3 Shimbu yosena tweji kumusakwililanga Kalunga, Ise yaMwata wetu Yesu Kulishitu omu tweji kumilombelangako,
4 hakwivwa vyalufwelelo lwenu muli Kulishitu Yesu nazangi mwatwama nayo hali vaka-kujila vosena,
5 mwomwo yalutalililo luze vanamilamina mwilu.+ Mwevwile lyehi vyalutalililo kanelu kunyima hakumilweza mazu amuchano amujimbu wamwaza
6 uze unahete kuli enu. Nge omu mujimbu wamwaza uli nakwima mihako nakukula mukaye kosena,+ mukiko nawa uli nakukula namuli enu, kufuma vene kulikumbi lize mwevwile nakutachikiza kanawa likoji lyalinene lyaKalunga mumuchano.
7 Nganomu mwalinangwile kuli Epafwase,+ mukwetu ndungo twazanga, uze apwa muka-kuzata wakushishika waKulishitu wakutwimanyinako etu.
8 Kaha nawa atulwezele zangi yenu muli nakusolola kushipilitu.
9 Shikaho kufuma vene kulikumbi lize twevwile chumechi, katwalitwamina kumilombelangako+ ngwetu muzale nachinyingi chakwoloka chakutachikiza+ mwaya muchima wenyi mumangana osena namukunangakana chakushipilituko,+
10 mangana mutambukenga muze mwatela kumeso aYehova nakumwivwisanga kuwaha chikuma, omu namutwalaho lika nakwima mihako mumilimo yamwaza yosena nakukula muchinyingi chakwoloka chakumutachikiza Kalunga.+
11 Kaha vamijikijise nangolo josena nge omu mwaya ngolo jenyi jaupahu+ mangana muhase kukakachila chikuma namuchima wakutalilila chikoki nakuwahilila,
12 omu namusakwililanga Setu uze amilingishile mupwenga vakutamo kwazana muuswana wavaka-kujila+ vaze vali mukumunyika.
13 Atupululwile kuwata wamilima+ nakutunungulwila muwangana waMwanenyi uze azanga,
14 kaha muli ikiye mukiko vatusokola nandando yakusokola, chikiko kutukonekela jishili jetu.+
15 Ikiye apwa chifwanyisa chaKalunga uze vazeneka kumona,+ twatwa kuvyuma vyakutenga vyosena,+
16 mwomwo muli ikiye mukiko vatengelele vyuma vyeka vyosena vyamwilu navyahamavu, vyuma vamona navize vahona kumona,+ numba vipwa matanda chipwe mawata chipwe jifulumende chipwe viyulo. Kaha vyuma vyeka vyosena vavitenga kuhichila muli ikiye,+ kaha vyaikiye.
17 Kaha nawa, ikiye alivangile shimbu kanda vyuma vyeka vyosena+ vipwengako, kaha kuhichila muli ikiye mukiko valingishile vyuma vyeka vyosena vipwengako,
18 kaha ikiye mutwe wamujimba, chikiko chikungulwilo.+ Ikiye kuputuka, twatwa kufuma kuvafu,+ mangana ahase kupwa ikiye watete muvyuma vyosena,
19 mwomwo Kalunga evwile kuwaha hakulingisa kuzalilila chosena chipwenga muli ikiye,+
20 mangana kuhichila muli ikiye, Kalunga awanyise vyuma vyosena kuli ivene+ hakuneha kuunda kuhichila mumanyinga+ aKulishitu aze amwangalile hachitondo chakuyanjishila, numba vipwa vyuma vyahamavu chipwe vyuma vyamwilu.
21 Chikupu vene, halwola lumwe mwahandukile nakupwa vaka-kole jenyi mwomwo mwahakilenga vishinganyeka vyenu kumilimo yize yapwile yakuhuka,
22 kaha namiwanyisa jino namujimba wanyama wayauze mutu kuhichila mukufwa chenyi, mangana akamimike kumeso enyi muvakujila, vakuzeneka katenga kaha nawa vakuzeneka chuma chakumihanyina mulonga,+
23 chikalu kaha nge namujikiza lika mulufwelelo,+ nakuzama hachihela chakwala lyehi+ nakwimana mbe,+ chakuzeneka kusosoloka kulutalililo lwamujimbu wamwaza uze mwevwile, uze nawa vambulwile kuvyuma vyakutenga vyosena vize vyatwama mwishi yamelu.+ Ami Paulu ngwapwile ngumuka-kwambulula ou mujimbu wamwaza.+
24 Nguli nakuwahilila jino havihuli vyami nguli nakumona mwomwo yayenu,+ kaha ami nawa nguli nakuhita muluyando lwaKulishitu luze kalweshi mumujimba wamiko mwomwo yakufwila kukafwa mujimba wenyi,+ chikiko vene chikungulwilo.+
25 Ngwapwile ngumuka-kuzata kuchikungulwilo kanechi nge mwaya mulimo wauselwa+ wakuli Kalunga uze vanguhanyine hali enu mangana ngwambulule chikuma mazu aKalunga,
26 vyuma vyajila vyakusweka+ vize vaswekele kufuma kututwamino twamyaka+ yinahichi kunyima nakuvisemunwino vinahichi kunyima. Oloze jino vanavisolola kuli vatu jenyi vajila,+
27 vaze Kalunga nevwila kuwaha kuvajimbwila luheto lwaupahu lwavyuma vyajila vyakusweka+ hakachi kavaka-mafuchi, ikiye vene Kulishitu uze alikata nayenu hamwe, nalutalililo lwaupahu wenyi.+
28 Ikiye vene ou tuli nakwambulula, nakuhuhumuna mutu himutu nakunangula nawa mutu himutu mumangana osena, mangana ngwetu tukemike mutu himutu wamuhwila kumeso aKalunga hakulikata naKulishitu.+
29 Shikaho nguli nakuzata chikuma, nakulihakaho nge kweseka nangolo jenyi jize jili nakuzata chikuma muli ami.+
Share
Share
NEW WORLD TRANSLATION OF THE HOLY SCRIPTURES (2013 REVISION)
Wavaka-Kolose 1
Luvale
Tanga Mbimbiliya haInternet
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg
cjk_Latn eng_Latn cjk_Latn unk cjk_Latn unk kmb_Latn unk lua_Latn unk cjk_Latn unk cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn eng_Latn eng_Latn kor_Hang xho_Latn fij_Latn cjk_Latn eng_Latn